
Policy Brief 


Aktivnija uloga jedinica lokalne i regionalne samouprave - edukacija i 
dizanje kapaciteta kod energetske obnove višestambenih zgrada 


Ovaj policy brief nastao je u sklopu Tematske mreže JEDRO koja djeluje unutar trogodišnjeg projekta JEDRO - Javne 
politike za održivi društveni razvoj: voda, energetika, otpad kojeg vodi udruga Zelena akcija u suradnji s 10 partnera iz RH 
(Fakultet političkih znanosti u Zagrebu, Društvo za oblikovanje održivog razvoja (DOOR), Udruga za zaštitu prirode i okoliša 
Zeleni Osijek, Udruga za prirodu, okoliš i održivi razvoj Sunce, Zelena energetska zadruga (ZEZ), Brodsko ekološko društvo 
(BED), Ekološka udruga Krka Knin, Pravo na grad (PNG), PAN - Udruga za zaštitu okoliša i prirode, ZMAG — Zelena mreža 
aktivističkih grupa). 


Dvije predložene opće preporuke predstavljaju opće smjernice za javne politike u svrhu unapređenja procesa postizanja 
preuzetih ciljeva energetske učinkovitosti s posebnim naglaskom na energetsku obnovu višestambenih zgrada u RH. lako 
postoje mnogostruke sistemske prepreke za uspostavu i učinkovito djelovanje nekih oblika građanske energije (npr. 
energetskih zajednica) u stambenom sektoru, energetska neučinkovitost višestambenih zgrada predstavlja jednu od 
temeljnih infrastrukturnih prepreka za održivo upravljanje proizvedenom i dijeljenom energijom iz obnovljivih izvora i opću 
transformaciju sustava proizvodnje i potrošnje energije. Stoga, osiguravanje energetske učinkovitosti stambenih zgrada kroz 
dubinsku energetsku obnovu predstavlja jedan od početnih koraka za ostvarivanje značajnog potencijala građanske energije 
sadržanog u višestambenim zgradama u RH. Time se i značajno doprinosi ukupnoj dekarbonizaciji stambenog fonda i 
postizanje ciljeva[1] transformacije europskog fonda zgrada u zgrade (gotovo) nulte emisije. Predložene preporuke temelje se 
na identifikaciji glavnih prepreka u postizanju planiranih ciljeva energetske obnove VSZ pregledom sadržaja krovnog 
strateškog i zakonodavnog okvira u RH u kontekstu prethodno prikazanih strukturnih čimbenika i postavljenih ciljeva. 
Preporuke, namijenjene prvenstveno donositeljima odluka, ali i stručnoj i zainteresiranoj javnosti[2], prvenstveno se odnose na 
povećanje sudjelovanja jedinica lokalne samouprave (JLS) u provedbi energetske obnove VSZ u RH na lokalnoj razini. Pritom, 
može se smatrati da svaka preporuka unutar sebe sadrži više razina na kojoj se postižu željene promjene predstavljenim 
općim smjernicama. 

Energetska obnova zgrade obuhvaća niz tehničkih zahvata i procesa s ciljem poboljšanja energetskih svojstva zgrade u 
smislu njezine povećane energetske učinkovitosti. To se odnosi na: provođenje energetskog pregleda i dobivanje 
energetskog certifikata, izradu projektne dokumentacije koja dokazuje uštedu energije, poboljšanje termičke izolacije vanjskih 
dijelova zgrade poput vanjskih zidova i krova te zamjenu vanjske stolarije. Također, obuhvaća unaprjeđenje tehničkih sustava 
u zgradi, uključujući opremu za grijanje, hlađenje, ventilaciju, klimatizaciju, pripremu tople vode i sustava rasvjete. Dodatno, 
ovaj proces može uključivati implementaciju obnovljivih izvora energije kao što su solarni paneli i dizalice topline. 


[1]Europski parlament je u ožujku 2023. godine usvojio nacrt mjera za povećanje stope energetske obnove i smanjenje potrošnje energije i emisija stakleničkih 
plinova. Predloženom revizijom Direktive o energetskim svojstvima zgrada (EPBD), cilj je značajno smanjiti emisije stakleničkih plinova i potrošnju energije u sektoru 
zgrada u EU-u do 2030. s namjerom da se postigne klimatska neutralnost do 2050. godine. Počevši od 2028. godine, sve nove zgrade bi trebale biti zgrade nulte 
emisije te opremljene solarnim tehnologijama, a za Za stambene zgrade koje se podvrgavaju značajnim obnovama, rok za ispunjenje ovih zahtjeva bio bi do 2032. 
godine. Zgrada gotovo nulte emisije (nZEB) je zgrada koja ima vrlo visoka energetska svojstva i u kojoj bi se preostala niska potreba za energijom trebala u vrlo 
značajnoj mjeri osiguravati iz obnovljivih izvora energije (Zakon o gradnji; Narodne novine, broj: 153/13, 20/17, 39/19, 125/19). 

[2] Specifično, ove smjernice namijenjene su prvenstveno nadležnim regionalnim energetskim agencijama, jedinicama lokalne samouprave (općinama i gradovima, te 
nadležnim uredima i odjelima za planiranje i provođenje mjera zaštite okoliša i/ili ublažavanja i prilagodbe na klimatske promjene), te organizacijama civilnog društva 
u području djelovanja energetske i niskougljične pravedne tranzicije. 

Jedna od preporuka je osigurati dodatna financijska sredstva za poticanje i provedbu energetske obnove u višestambenim 
zgradama u RH te uspostaviti adekvatni sustav praćenja provedbe mjera a njena razrada se objašnjava u posebnom 
dokumentu koji se bavi nacionalnim smjernicama. 


U ovom dokumentu razrađujemo preporuku na lokalnoj razini: 


Aktivnija uloga jedinica lokalne i regionalne samouprave u RH u provedbi mjera energetske učinkovitosti s posebnim 
naglaskom na energetsku obnovu višestambenih zgrada 


Glavni izazovi: NECP-om je predviđeno aktivnije sudjelovanje jedinica lokalne i regionalne samouprave u RH u postizanju 
nacionalnih ciljeva energetske učinkovitosti i energetske obnove višestambenih zgrada. Sukladno nacionalnom 
zakonodavnom okviru jedinice područne (regionalne) samouprave (županije) i veliki gradovi obvezni su donijeti Akcijski plan 
energetske učinkovitosti kojim se planiraju politike i mjere za poboljšanje energetske učinkovitosti na području gradova i 
općina u razdoblju od tri godine. Između ostalog, tim akcijskim planovima planira se energetska obnova zgrada javne 
namjene. Međutim, nedostatak provedbenih kapaciteta, resursa i financijskih sredstava za provedbu planiranih mjera često 
se identificira kao onemogućavajući faktor za implementaciju mjera ublažavanja i prilagodbe na štetne posljedice klimatskih 
promjenal[3]. 

U tom smislu, jedan od najvećih problema na lokalnim razinama u smislu raznih aspekata provedbe mjera prilagodbe na 
klimatske promjene je često nedostatak internih sposobnosti za planiranje, provođenje i praćenje provedbe određenih mjera 
navedenih u njihovim dokumentima. Ovaj nedostatak prepoznat je i u službenim dokumentima, pa se tako primjerice u 
Programu razvoja zelene infrastrukture u urbanim područjima za razdoblje od 2021. do 2030. godine eksplicitno ističe 
potreba za poboljšanjem znanja svih aktera uključenih u lokalni razvoj i jačanjem suradnje između razvojnih sudionika na 
svim razinama, kako vertikalno (hijerarhijski) tako i horizontalno, te u smislu međunarodne suradnje. 

Nadalje, temeljem nacionalnog zakonodavstva jedinice područne (regionalne) samouprave (županije) i veliki gradovi, uz 
prethodno navedeni Akcijski plan energetske učinkovitosti, moraju donijeti i Program ublažavanja klimatskih promjena, 
prilagodbe klimatskim promjena i zaštite ozonskog sloja, Program zaštite okoliša, te u slučaju da su potpisnici Sporazuma 
gradonačelnika, obvezni su donijeti Akcijski plan energetski održivog razvoja i prilagodbe na klimatske promjene (SECAP). 
Uspješnost provedbe ovih mjera definiranih akcijskim planovima u najvećoj mjeri ovise o institucionalnim kapacitetima, i 
osiguranim financijskim sredstvima, ali i ciljanim skupinama navedenih mjera. U kontekstu energetske obnove višestambenih 
zgrada, ovo se prvenstveno odnosi na korisnike stanova višestambenih zgrada, vlasnike zgrada, predstavnike stanara, i 
socijalno najugroženije skupine, poput energetski siromašnih građana i građana u riziku od energetskog siromaštva. Također, 
potrebno je napomenuti da općeniti nedostatak detaljnih podataka o stambenom fondu na lokalnoj razini, energetskoj 
potrošnji i energetskim navikama stanara te općim stavovima o upotrebi energije u kućanstvu, te, specifičnije, nedostatak 
podataka o opsegu i intenzitetu energetskog siromaštva na području gradova i općina otežava sustavno planiranje i 
prioritizaciju energetske obnove za višestambene zgrade. 


[3] Izvor: Analiza izrade akcijskih planova energetski i održivog razvoja i prilagodbe na klimatske promjene u Republici Hrvatskoj. Izradio: Društvo za oblikovanje 
održivog razvoja (2022). Dostupno na: https://www.door.hr/wp-content/uploads/2022/08/SECAP-UNIFY-min.pdf. 

a) Potrebno je ojačati institucionalne kapacitete JLRS, između ostaloga, provođenjem specifičnih obrazovnih aktivnosti 
namijenjenih djelatnicima JRLS s ciljem povećanja institucionalnog znanja o energetskim uštedama, provedbi programa i 
pružanju tehničke potpore građanima, a s jedinstvenim ciljem povećanja energetske učinkovitosti i veće stope energetske 
obnove VSZ na području JLS. 


b) Potrebno je uspostaviti nove usluge poput one-stop shopa[4] i infocentara za energetsku obnovu kao centralizirane 
sustave informacija o procesu energetske obnove, dostupnim nacionalnim i lokalnim sredstvima namijenjenim za energetsku 
obnovu, te koji bi građanima služili kao servis za pomoć u raznim aspektima energetske obnove, kao što je s priprema 
tehničke dokumentacije za energetsku obnovu, energetski pregled, te koji bi služili kao točka povezivanja s certificiranim 
izvođačima radova te praćenja i provjere kvalitete radova. 


c) U okviru lokalnih proračuna potrebno je osigurati sredstva za mjere informiranja građana o prednostima energetske 
obnove i mjerama energetske uštede, (su)financiranje izrade projektne dokumentacije za energetsku obnovu, financiranje 
energetskih pregleda zgrada te (su) financiranje nabave i instalacije OIE i energetski učinkovitih uređaja. 


S ciljem ograničavanja globalnog zagrijavanja na 1,5 stupnjeva Celzijusa ključno je postići ugljičnu neutralnost do 
sredine 21. stoljeća. Europski zakon o klimi uveo je zakonsku obavezu dostizanja klimatske neutralnosti članicama EU 
do 2050. godine, što prati ciljeve dekarbonizacije ugrađene u same temelje Europskog zelenog plana. U tom kontekstu, 
te s obzirom na činjenicu da je energetski sektor odgovoran za više od 75% emisija stakleničkih plinova u EU, sve 
češće se naglašava važnost provedbe sveobuhvatne energetske tranzicije na području EU. Energetska tranzicija može 
se definirati kao dugoročna, više-razinska i strukturna promjena u energetskim sustavima s ciljem razvoja sigurnog, 
održivijim izvorima energije poput energije Sunca i vjetra. 

Energetska učinkovitost jednako je važan dio klimatske neutralnosti EU-a kao i obnovljiva energija te se smatra 
jednako važnim čimbenikom energetske tranzicije. Danas je energetska učinkovitost jedan od pet strateških prioriteta 
energetske unije uz energetsku sigurnost, integrirano tržište električne energije, dekarbonizaciju gospodarstva te 
istraživanje i razvoj. Osnovno načelo energetske učinkovitosti je „energetska učinkovitost na prvom mjestu“ što znači 
da su mjere energetske učinkovitosti prepoznate kao sredstvo za postizanje održive opskrbe energijom, smanjenje 
emisija stakleničkih plinova, poboljšane sigurnosti opskrbe energijom i smanjenja uvoza energije. Drugim riječima, 
učinkovitijim korištenjem energije, a time i manjom energetskom potrošnjom, postiže se smanjenje energetskih 
troškova i u konačnici smanjenje energetskog siromaštva, smanjenje negativnog utjecaja na okoliš, ublažavaju se 
klimatske promjene, poboljšava se kvaliteta života, smanjuje se ovisnost o vanjskim dobavljačima fosilnih goriva te se 


u konačnici ostvaruje veća razina opće otpornosti energetskog sektora i ukupnog gospodarstva EU. 

[4] Koncept "One-stop shop" ili jedinstvene pristupne točke (JPT) predstavlja jednostavan pristup informacijama o energetskoj obnovi i dostupnim financijskim 
opcijama, te promovira energetsku učinkovitost za sve korisničke grupe. Osnovna ideja je pružiti savjetovanje tijekom svih faza procesa obnove, a financiranje takvih 
usluga dolazi iz proračuna jedinica lokalne samouprave (JLS). Modeli organizacije "One-stop-shop-a" mogu biti prilagodljivi i fleksibilni, a optimalno ih je organizirati 
putem Fond za zaštitu okoliša i energetsku učinkovitost (FZOEU), regionalnih i lokalnih energetskih agencija koje su u mogućnosti pružiti ovakve usluge korisnicima. 
Ključno je objediniti informacije o potencijalnim uštedama, koracima koje je potrebno poduzeti te izvorima sufinanciranja i drugim oblicima podrške projektima 
energetske obnove na jednom mjestu. (Izvor: Dugoročna strategija obnove nacionalnog fonda zgrada do 2050. godine) 

Zakonodavstvo EU-a na području energetske tranzicije značajno se razvijalo u posljednjih 15 godina. Neke od ključnih 
direktiva i inicijativa koje pružaju krovni pravni i strateški okvir provedbe specifičnih mjera u svrhu postizanja spomenutih 


ciljeva energetske učinkovitosti EU-a i država članica uključuju: Direktivu o energetskoj učinkovitosti, Direktivu o 
energetskom svojstvu zgrada, Direktivu o energetskoj učinkovitosti zgrada, „Val obnove za Europu“, Strategiju EU-a za 
grijanje i hlađenje i „Spremni za 55 %“. 


EU je u srpnju 2023. godine postavila cilj smanjenja potrošnje energije od najmanje 11,7% u usporedbi s projekcijama 
potrošnje energije za 2030. godinu (temeljem referentnih predviđanja za 2020. godinu) što odgovara ciljevima smanjenja od 
38% za potrošnju konačne i 40,5% za potrošnju primarne energije u usporedbi s predviđanjima iz 2007. godine za 2030. 
godinu[5]. Ovaj cilj se može prevesti u obvezujući cilj konačne potrošnje energije od 763 milijuna tona ekvivalenta nafte 
(Mtoe) i indikativni cilj potrošnje primarne energije od 992,5 Mtoe do 2030. godine. Godišnje obveze uštede energije za države 
članice postavljene su na prosječno 1,49% njihove konačne potrošnje energije, od 2024. do 2030., u odnosu na prethodnu 
razinu od 0,8%, a postupno bi trebale doseći 1,9% do kraja 2030. godine. Očekuje se da će ovaj opći cilj povećanja energetske 
učinkovitosti stupiti na snagu krajem 2023. godine. 


Energetska učinkovitost u sektoru zgradarstva 


Povećana potrošnja energije podrazumijeva i veće emisije CO2 u atmosferu te je nužno poduzeti potrebne mjere kako bi se 
smanjila njihova nepotrebna potrošnja i racionaliziralo korištenje dostupnih energenata. Važno je napomenuti da energetska 
obnova zgrada ne doprinosi samo ciljevima dekarbonizacije, već pozitivno utječe i na stvaranje novih radnih mjesta, kvalitetu 
zdravstva, obrazovanja i drugih javnih usluga te općenito poboljšava kvalitetu stanovanja i boravka na radnom mjestu. 

EU usmjerava mjere energetske učinkovitosti na područja politike koja predstavljaju najveći potencijal za uštedu energije 
prema onim područjima u kojima je potreban usklađen pristup u svim zemljama EU-a. To se odnosi na javni sektor, sektor 
prometa i opskrbe energije, uvođenje jedinstvenog sustava energetskog označavanja, industriju te sektor izgradnje i obnove 
zgrada. U pogledu obnove zgrada, izgrađeni okoliš u svojim različitim oblicima (kućanstva, radna mjesta, škole, bolnice, 
knjižnice ili druge javne zgrade) najveći je pojedinačni potrošač energije u EU i jedan od najvećih emitera stakleničkih plinova. 
Globalno gledajući, sektor zgradarstva, odnosno, upotreba energije u (poslovnim i stambenim) zgradama 2016. godine je bila 
odgovorna za 17.5% svjetskih emisija stakleničkih plinova, pri čemu je zgradarstvo od svih sektora tada emitiralo manje 
stakleničkih plinova samo od sektora proizvodnje (24.2%)[6]. 

U EU, zgrade su odgovorne za oko 40% ukupne potrošnje energije i 36% emisija stakleničkih plinova, a prema podacima iz 
2020. godine čak 75% ukupnog stambenog fonda, od kojeg je više od trećine (35%) izgrađeno prije 1970. godine, klasificira se 
kao energetski neučinkovit[7]. Obnova postojećih zgrada mogla bi smanjiti ukupnu potrošnju energije u EU-u za 5-6% te 
rezultirati smanjenjem emisija ugljičnog dioksida za oko 5%. Unatoč tome, godišnje se u EU u prosjeku obnovi manje od 1% 
državnog fonda zgrada, pri čemu se stope renovacija država članica kreću u rasponu od 0,4% do 1,2%. Također, gledajući 
samo kućanstva, odnosno stambeni sektor, ono je u EU u 2021. godini odgovaralo za više od četvrtine (27%) konačne 
potrošnje energije, tj. manje od petine (18.6%) bruto unutrašnje potrošnje energije u EU-u. 


[5] Finalna potrošnja energije je ukupna energija koju potroše krajnji korisnici, kao što su kućanstva, industrija i poljoprivreda. To je energija koja dolazi do vrata 
krajnjeg potrošača i isključuje onu koju koristi sam energetski sektor. Finalna potrošnja energije u "kućanstvima, uslugama i sl." obuhvaća količine koje troše privatna 
kućanstva, trgovina, javna uprava, usluge, poljoprivreda i ribarstvo. Potrošnja primarne energije mjeri ukupnu potražnju energije u zemlji. Obuhvaća potrošnju samog 
energetskog sektora, gubitke tijekom transformacije (primjerice, iz nafte ili plina u električnu energiju) i distribucije energije te konačnu potrošnju krajnjih korisnika. 

[6] https://ourworldindata.org/emissions-by-sector. Pristupljeno 25.09.2023. 

[Z]https://commission.europa.eu/news/focus-energy-efficiency-buildings-2020-02- 

Razina potrošnje energije u zgradi varira s obzirom na različite čimbenike. To uključuje karakteristike same zgrade, poput 
njenog oblika i materijala za konstrukciju, kao i prisutnost energetskih sustava unutar nje, kao što su sustavi za grijanje, 
hlađenje, ventilaciju te električni uređaji i rasvjeta koji se koriste unutar zgrade. Također, važan čimbenik koji utječe na 
potrošnju energije su i klimatski uvjeti u podneblju gdje se zgrada nalazi. 


Graf 1: Potrošnja energije u EU kućanstvima, prema namjeni upotrebe (%, 2021) 

Grijanje prostora Grijanje vode Rasvjeta i Kuhanje Ostala upotreba Hlađenje 
električni uređaji prostora 


Izvor: Eurostat, 2023. https://ec.europa.eu/eurostat/statistics-explained/SEPDF/cache/58200.pdf 


Energetska obnova u sektoru zgradarstva u RH 


Slično kao i u EU, u Hrvatskoj se gotovo polovina ukupne potrošnje energije koristi za potrebe grijanja i hlađenja, pri čemu se 
čak 80% te potrošnje odvija u zgradama. Val obnove EU-a nastoji postići barem dvostruko veću godišnju stopu energetske 
obnove nestambenih i stambenih zgrada do 2030. godine te potaknuti temeljne energetske obnove koje bi mogle rezultirati 
smanjenjem potrošnje energije u zgradama za najmanje 60%. 

Nacionalni fond postojećih zgrada u Republici Hrvatskoj u 2020. godini uključuje ukupnu korisnu površinu od 237.315.397 m2, 
od čega je 178.592.460 m? pripadalo stambenim zgradama, dok su 58.722.937 m? činile nestambene zgrade. Ukupno 
gledajući, površina koju treba obnoviti u stambenim zgradama do 2050. godine iznosi 110.143.965 m?. Od tog iznosa, 
42.395.923 m? (38,5%) odnosi se na višestambene zgrade, dok se 67.748.042 m? (61,5%) odnosi na obiteljske kuće. Što se 
tiče nestambenih zgrada, ukupna korisna površina u 2020. iznosila je 58.722.937 m2, od čega se 42.623.410 m? odnosi na 
komercijalne zgrade, a 16.099.527 m? na javne zgrade. Ova površina treba biti obnovljena do 2050. godine. 

U razdoblju od 2014. do 2020. godine proveden je niz projekata energetske obnove te je registrirana stopa obnove fonda 
zgrada bila 0.7% ili 1,35 milijuna m? godišnjel8]. Do 2030. godine planirano je podizanje stope obnove na 3%, zbog čega je u 
prosincu 2020. godine izrađena Dugoročna strategija obnove nacionalnog fonda zgrada do 2050. godine. U Strategiji 
procijenjeni rast stope obnove za svaku godinu od 2023. godine raste za 0,5 postotna boda, te za isto toliko u razdoblju od 
2031. do 2040. (3,5%), odnosno, od 2041. do 2050. (4%). Praćenje provedbe energetske obnove zgrada u RH omogućeno je 
praćenjem mjerljivih pokazatelja. Osim navedene stope obnove, izraženo u površini zgrada koje će biti obnovljene, ciljevi su 
sljedeći: do 2030. godine 30,84 milijuna m?, od 2030. do 2040. godine 41,06 milijuna m2, te od 2040. do 2050. godine 32,10 
milijuna m2. 


[B]https://www.fzoeu.hr/hr/enu-u-zgradarstvu/7571. Pristupljeno 25.09.2023. 

Policy Brief 


Temeljni pravni i strateški okvir energetske učinkovitosti i energetske obnove u zgradarstvu u RH trenutno je u najvećoj 
mjeri određen sljedećim službenim dokumentima: Zakon o energetskoj učinkovitosti (Narodne novine, br. 127/14, 116/18, 
25/20, 32/21, 41/21); Zakon o energiji (Narodne novine, br. 120/12, 14/14, 102/15, 68/18); Dugoročna strategija obnove 


nacionalnog fonda zgrada do 2050. godine, Strategija energetskog razvoja Republike Hrvatske do 2030. s pogledom na 
2050. godinu (Narodne novine, br. 25/2020); Integrirani nacionalni energetski i klimatski plan (NECP) za razdoblje od 
2021.-2030. godine; Strategija niskougljičnog razvoja Republike Hrvatske do 2030. s pogledom na 2050. godinu (Narodne 
novine, broj: 63/21); Nacionalni akcijski plan energetske učinkovitosti za razdoblje od 2022. do 2024. godine. 


Vlada RH je 2014. godine donijela programe energetske obnove s ciljem smanjenja potrošnje energije u različitim tipovima 
zgrada na nacionalnoj razini i smanjenja emisija CO2. Programi kojima se nastoje postići preuzeti europski ciljevi energetske 
tranzicije i energetske učinkovitosti u odnosu na energetsku obnovu u RH uključuju: 

= Program energetske obnove višestambenih zgrada za razdoblje od 2014. do 2020. godine s detaljnim planom za razdoblje 
od 2014. do 2016. godine (Narodne novine, br. 43/14 i 36/15) 

= Program energetske obnove obiteljskih kuća za razdoblje od 2014. do 2020. godine godine s detaljnim planom za razdoblje 
od 2014. do 2016. godine (Narodne novine, broj: 43/14, 36/15, 57/20, 83/21), 

= Program energetske obnove nestambenih zgrada komercijalne namjene s detaljnim planom energetske obnove 
komercijalnih nestambenih zgrada za razdoblje 2014. - 2016. godine (Narodne novine, broj: 98/14), 

= Program energetske obnove zgrada komercijalnih nestambenih zgrada za razdoblje od 2014. do 2020. godine sa detaljnim 
planom energetske obnove komercijalnih nestambenih zgrada za razdoblje 2014. do 2016. godine (Narodne novine, broj 


98/14) 


Temeljem navedenih programa Fond za zaštitu okoliša i energetsku učinkovitost raspisivao je javne pozive za energetsku 
obnovu, te je 2020. godine temeljem Programa energetske obnove obiteljskih kuća raspisan i Javni poziv za financiranje 
energetske obnove obiteljskih kuća za ranjive skupine građana u opasnosti od energetskog siromaštva, kao prvi poziv koji je 
specifično ciljao građane u energetskom siromaštvu. 

U razdoblju 2014.-2020. Vlada je nekoliko puta dopunjavala pojedine programe, a najveće promjene dogodile su se tijekom 
2020. godine u Programu energetske obnove obiteljskih kuća za razdoblje od 2014. do 2020. godine kada je trajanje 
Programa produženo na 2021. i 2022. godinu. 

Za razdoblje 2021.-2030. Vlada je donijela: 

= Odluku o donošenju Programa suzbijanja energetskog siromaštva koji uključuje korištenje obnovljivih izvora energije u 
stambenim zgradama na potpomognutim područjima i područjima posebne državne skrbi za razdoblje do 2025. godine 
(Narodne novine: broj, 143/21) 

= Odluku o donošenju Programa energetske obnove višestambenih zgrada za razdoblje do 2030. godine (Narodne novine, 
broj:143/21) 

= Odluku o donošenju Program energetske obnove zgrada koje imaju status kulturnog dobra za razdoblje do 2030. godine 
(Narodne novine, broj:143/21) 

= Odluku o donošenju Programa energetske obnove zgrada javnog sektora za razdoblje do 2030. godine (Narodne novine, 
broj: 98/22) 

Donošenje odluke o Programu energetske obnove obiteljskih kuća za razdoblje do 2030. godine očekuje se do kraja 2023. 
godine. 

Zajednički cilj programa obnove za razdoblje do 2030. godine je dekarbonizacija postojećeg fonda zgrada do 2050. godine 
odnosno povećanje trenutne stope energetske obnove ukupnog fonda zgrada s 0,7% godišnje (1 350 000 m?/god) na 3% 
2030. godine ili 30 milijuna m? energetski obnovljenih zgrada do 2030. godine. 


Tablica 1: Stambeni fond RH po županijama prema podacima iz 2019. godine 


Naziv županije OBITELJSKE = VIŠESTAMBENE | OBITELJSKE | VIŠESTAMBENE 
KUĆE - ZGRADE - ukupni KUĆE - ZGRADE -ukupna 
ukupni broj broj [-] ukupna ploština korisne 
[-] ploština površine 
korisne grijanog dijela 
površine zgrada [m?] 
grijanog 
dijela zgrada 
m? 
1 Zagrebačka 72.081 4.445 7.512.556 1.748.929 
2 Krapinsko-zagorska 36.359 846 3.367.853 | 316.687 
3 Sisačko-moslavačka 48.310 2.103 4.316.309 912.870 
4 Karlovačka 31.229 2.000 2.617.762 1.068.430 
5 _ Varaždinska 42.896 782 4.091.976 876.483 
6 Koprivničko-križevačka 32.108 726 3.154.689 417.205 
7 | Bjelovarsko-bilogorska 34.345 1.427 3.141.986 482.585 
8 Primorsko-goranska 42.466 14.872 4.506.092 5.078.976 
9 Ličko-senjska 14.609 1.328 1.226.590 407.528 
10 _ Virovitičko-podravska 26.081 446 2.324.148 236.381 
11 Požeško-slavonska 21.812 915 2.043.449 276.937 
12 _ Brodsko-posavska 41.131 1.874 3.833.415 755.312 
13 _ Zadarska 35.873 6.242 3.879.533 2.147.019 
14  Osječko-baranjska 77.877 4.170 7.189.259 2.276.811 
15 | Šibensko-kninska 24.170 3.264 2.336.090 1.100.955 
16 _ Vukovarsko-srijemska 48.533 1.970 4.402.879 839.541 
17 Splitsko-dalmatinska 56.294 14.021 5.856.807 6.609.326 
18 Istarska 42.077 7.621 4.666.767 2.997.524 
19  Dubrovačko-neretvanska 20.685 2.984 2.217.619 1.485.342 
20 Međimurska 30.088 434 3.258.266 387.754 
21 _ Grad Zagreb 76.574 16.888 7.537.331 15.026.986 
UKUPNO 855.596 89.359 83.481.377 45.449.582 


Izvor: Ministarstvo prostornog uređenja, graditeljstva i državne imovine: Program energetske obnove 
višestambenih zgrada za razdoblje do 2030. godine (prosinac, 2021.) 
Višestambena zgrada je svaka ona zgrada koja je u cijelosti ili u kojoj je više od 66% korisne površine namijenjeno za 


stanovanje te ima tri ili više stambenih jedinica, i kojom upravlja upravitelj zgrade, koji je pravna ili fizička osoba, sukladno 
članku 378. Zakona o vlasništvu i drugim stvarnim pravima (Narodne novine, br. 91/96, 68/98, 137/99, 22/00, 73/00, 129/00, 
114/01, 79/06, 141/06, 146/08, 38/09, 153/09, 143/12, 152/14, 81/15 i 94/17 - ispravak) i članku 4. (točka 72.) Zakona o 
energetskoj učinkovitosti (Narodne novine, br. 127/14, 116/18, 25/20, 32/21 i 41/21). 


Višestambene zgrade (VSZ) čine otprilike 35% ukupnog stambenog fonda u Hrvatskoj i oko 27% ukupnog broja zgrada, 
gledajući korisnu površinu grijanih dijelova zgrada. Otprilike 57% VSZ-a nalazi se u kontinentalnom dijelu Hrvatske, a gotovo 
58% njih izgrađeno je prije 1981. godine, prije nego li su uvedeni tehnički standardi koji se odnose na potrošnju energije u 
zgradama. Zgrade izgrađene prije 1981. godine troše 200-250 kWh/m2 toplinske energije za grijanje. Primjenom mjera 
povećanja energetske učinkovitosti, potrošnju tih zgrada je moguće smanjiti na 50 kWh/m2. Također, prema dostupnim 
podacima čak oko 83% zgrada ne zadovoljava ni Tehničke propise iz 1987. i imaju velike gubitke topline. 

Zbog toga su upravo višestambene zgrade među zgradama s najlošijim energetskim svojstvima. Također, gotovo 37% svih 
vlasničkih stanova izgrađeno je prije 1961. godine, a otprilike 58% ih je izgrađeno prije 1971. godine. Isto tako, u 
kontinentalnoj Hrvatskoj nalazi se veći udio VSZ-a (34%) s energetskim svojstvima D ili lošijim, dok je takvih istih VSZ-a u 
primorskoj Hrvatskoj 9,36%, ali s nešto preko petine (20,52%) VSZ-a s energetskim svojstvima C. 

Projekt je sufinancirala Europska unija iz Europskog socijalnog fonda. 


Ova publikacija nastala je u okviru projekta "JEDRO - Javne politike za održivi društveni razvoj: 
voda, energetika, otpad" koji sufinancira Europska unija sredstvima Europskog socijalnog fonda 
(broj ugovora: UP.04.2.1.06.0033). Projekt je sufinanciran sredstvima Europske unije iz 
Europskog socijalnog fonda (85%) i sredstvima Državnog proračuna RH (15%). Ukupna 
vrijednost projekta iznosi 469.083,4 eura po fiksnom tečaju konverzije koji iznosi 7,53450 kuna 
za 1 euro, a razdoblje provedbe projekta je od 29. listopada 2020. do 29. listopada 2023. 

